b'\n_START_ARTICLE_\nKai Kiil\n_START_SECTION_\nMusikkarriere\n_START_PARAGRAPH_\nKai Kiil vokste opp i Finnmark, men flyttet etter hvert til Stokmarknes der han bosatte seg sammen med sin kone Brit. Etter \xc3\xa5 ha spilt i forskjellige band, dannet Kai Kiil sammen med trommeslageren Rudi H\xc3\xb8ynes, bassisten Royer Larsen og keyboardspilleren Alf Eriksen i 1982 Banana Airlines, der han ble frontfigur og \xc2\xabpilot\xc2\xbb. _NEWLINE_Banana Airlines slo for alvor gjennom i 1983 med sin versjon av Olle Adolphsons og Per Asplins 60-talls-slager \xc2\xabEn glad calypso om v\xc3\xa5ren\xc2\xbb. L\xc3\xa5ten ble en formidabel sommerhit som solgte i over en halv million plater. Det f\xc3\xb8lgende albumet, P\xc3\xa5 vingene, ble ogs\xc3\xa5 en stor salgssuksess. Plateanmelderne var imidlertid ikke like glade i Banana Airlines, og Kai Kiil ble kritisert for \xc3\xa5 herme etter samer og innvandrere og v\xc3\xa6re rasist. _NEWLINE_I 1990 deltok Kai Kiil i den norske Grand Prix-finalen med l\xc3\xa5ten \xc2\xabCaballero\xc2\xbb.\n_START_SECTION_\nAnnet\n_START_PARAGRAPH_\nI tillegg til \xc3\xa5 v\xc3\xa6re bandleder, ledet Kai Kiil p\xc3\xa5 1980-tallet Vaktmesteren, en TV-serie for barn p\xc3\xa5 NRK. Programmene ble spilt inn p\xc3\xa5 Stokmarknes skole, der Kai Kiil ogs\xc3\xa5 var vaktmester i det sivile liv utenom underholdningskarrieren. Han jobber n\xc3\xa5 som vaktmester ved Melbu skole._NEWLINE_Kai Kiils far er Steinar Folde fra R\xc3\xb8ros, tidligere norgesmester i tr\xc3\xb8nderskr\xc3\xb8ner og historiefortelling. I 2001 deltok de begge i NRK1s popul\xc3\xa6re programserie Du skal h\xc3\xb8re mye \xe2\x80\xa6 fra Rorbua i Troms\xc3\xb8 (Kai Kiil onsdag 30. mai kl. 20 og Steinar Folde onsdag 12. desember kl. 20).'